
Önportrék

Kulcsszavak: digitális világ, portré, kor, festmény, összeegyeztetés
A TDK munkám egy két részes portré sorozatból áll, melyet akrillal festettem. Az egyik egy 50x50 cm-es, míg a másik egy 70x50 cm-es vászonra készült. Azért az akrilt választottam, mivel ezzel a festékkel dolgoztam eddig a legtöbbet, ismerem a lehetőségeit. Emellett egy kicsit modernebb jellegű, már-már a digitális rajzok világába átnyúló festményt akartam alkotni, melyre ez volt a legkézenfekvőbb anyag.
Minden korszaknak megvan a saját képi világa. Az én célom pedig egy modern stílus kialakítása volt, nem akartam visszanyúlni a régebbi korokba, szerettem volna, ha a festményem tükrözné a mi korunk hangulatát és szellemiségét. Mind ezt a célt szolgálja az ecsetkezelés, valamint a színhasználat is. A portréim színeivel próbáltam effekt, filter szerű hatást megidézni. Ezen felül azért ezeket a színeket használtam, mivel a rózsaszín és lila színvilágában mozgok otthonosan, ezek számomra a nyugtató színek.
A 16. századi művészetelmélet szerint a portré a műfajok rangsorában nem foglalt el előkelő helyet, mert a történelem, a Biblia, a mitológia tanulságos epizódjai helyett "csak" a természetet, a valóságot mutatta be. Mégis, Európa-szerte nőtt a népszerűsége, a legkeresettebb ábrázolássá vált, mert a nagy egyéniségek, a fontos események főszereplői iránt hatalmas érdeklődés mutatkozott.
A nagy portréfestők közül Rembrandt áll hozzám közel, a sokrétű portréi miatt, de nem az ő stílusa volt a kiindulási alapom.
A diplomamunkámban is a portré ábrázolás fogja a fő szerepet kapni. Ehhez pedig szükséges volt néhány előtanulmányt végeznem, melyből ezek a festményeim születtek. Ugyanis szeretném a hagyományos önarcképeket és portrékat egy modern stílussal ötvözni.
A fentieket összegezve célom a portréfestés és a digitális kultúra összeegyeztetése, egy új forma létrehozása, amely a saját korunkat tükrözi. 



